**Tele-zdravstvo**

**Što je tele-zdravstveni termin?**

Tele-zdravstveni termin je termin putem video poziva gdje ćete vidjeti i razgovarati sa svojim specijalistom. Tele-zdravstvo vam daje pristup zdravstvenoj njezi na daljinu uz pomoć pametnih telefona, kompjutera ili tablet uređaja. Vaš specijalist vas neće moći fizički pregledati, ali će vas vidjeti i pričati s vama o vašem zdravlju. Tijekom takvog poziva možete slobodno sa sobom imati člana svoje obitelji ili skrbnika.

**Zašto je moj termin tele-zdravstveni termin?**

Vaš će vam specijalist pomoći u donošenju odluke o tome je li tele-zdravstveni termin odgovarajući za vas. Ako biste radije htjeli, uvijek možete zatražiti termin ‘lice u lice’.

**Zašto koristiti tele-zdravstvo?**

Možda će vam biti lakše doći na tele-zdravstveni termin nego na onaj ‘licem u lice’. To bi za vas mogla biti dobra opcija ako:

* živite u ruralnom ili udaljenom području
* živite u unutrašnjosti
* imate poteškoća doći na zakazane termine zbog prijevoza ili smanjene pokretljivosti.

**Što ako ne mogu doći na svoj zakazani termin?**

Ako **ne možete** doći na zakazani termin, molimo da nam što prije javite. Možete nas kontaktirati da ga otkažete ili odgodite za neki drugi put. Vaš termin onda možemo dati nekom tko može doći. Time se skraćuje rok čekanja za svakog. Ako ne dođete na **dva zakazana termina**, a prethodno nam ne javite, **nećete dobiti novi termin**. Trebat ćete novu uputnicu.

**Što mi je potrebno za tele-zdravstveni termin?**

Potrebna vam je dobra internet veza, pametan telefon, kompjuter ili tablet uređaj. Isto tako, potrebni su vam i web-kamera, zvučnici i mikrofon ako ih sami uređaji već nemaju. Trebat će vam tih i dobro osvijetljen kutak gdje vas nitko neće uznemiravati.

**Kako ću znati što trebam raditi?**

Mi ćemo vam dati upute kako bismo vam objasnili što trebate učiniti. Možete učiniti i probni poziv prije svog termina tako da se uvjerite da sve funkcionira.

**Što ako mi je potreban tumač?**

Recite nam ako vam je potreban tumač tako da ga možemo naručiti za vaš termin. Usluge tumača su za vas besplatne ako imate važeću Medicare karticu.

**Hoću li morati platiti za svoj termin?**

Pacijenti s važećom Medicare karticom ne trebaju ništa platiti. Kažite nam ako nemate Medicare karticu ili ste inozemni posjetitelj, jer ćete tada trebati platiti za svoj termin.

Mi ćemo podatke o vašoj njezi podijeliti s vašim liječnikom opće prakse i drugim

zdravstvenim djelatnicima koji su uključeni u vašu njegu.